CELEX: 32018L0736
Language: el
Date: 2018-02-27 00:00:00
Title: Κατ' εξουσιοδότηση οδηγία (ΕΕ) 2018/736 της Επιτροπής, της 27ης Φεβρουαρίου 2018, για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για ορισμένα ηλεκτρικά και ηλεκτρονικά κατασκευαστικά στοιχεία που περιέχουν μόλυβδο σε γυαλί ή κεραμικό (Κείμενο που παρουσιάζει ενδιαφέρον για τον ΕΟΧ )

18.5.2018   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 123/94
            
         ΚΑΤ' ΕΞΟΥΣΙΟΔΌΤΗΣΗ ΟΔΗΓΊΑ (ΕΕ) 2018/736 ΤΗΣ ΕΠΙΤΡΟΠΉΣ
   της 27ης Φεβρουαρίου 2018
   για την τροποποίηση, προς τον σκοπό της προσαρμογής στην επιστημονική και τεχνική πρόοδο, του παραρτήματος III της οδηγίας 2011/65/ΕΕ του Ευρωπαϊκού Κοινοβουλίου και του Συμβουλίου όσον αφορά μία εξαίρεση για ορισμένα ηλεκτρικά και ηλεκτρονικά κατασκευαστικά στοιχεία που περιέχουν μόλυβδο σε γυαλί ή κεραμικό
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2011/65/ΕΕ του Ευρωπαϊκού Κοινοβουλίου και του Συμβουλίου, της 8ης Ιουνίου 2011, για τον περιορισμό της χρήσης ορισμένων επικίνδυνων ουσιών σε ηλεκτρικό και ηλεκτρονικό εξοπλισμό (1), και ιδίως το άρθρο 5 παράγραφος 1 στοιχείο α),
   Εκτιμώντας τα ακόλουθα:
   
               (1)
            
            
               Η οδηγία 2011/65/ΕΕ απαιτεί από τα κράτη μέλη να διασφαλίσουν ότι ο ηλεκτρικός και ηλεκτρονικός εξοπλισμός που διατίθεται στην αγορά δεν περιέχει μόλυβδο.
            
         
               (2)
            
            
               Το σημείο 7(γ)-Ι του παραρτήματος III της οδηγίας 2011/65/ΕΕ εξαιρούσε τη χρήση μολύβδου σε ηλεκτρικά και ηλεκτρονικά κατασκευαστικά στοιχεία που περιέχουν μόλυβδο σε γυαλί ή κεραμικό πλην των διηλεκτρικών κεραμικών πυκνωτών, π.χ. πιεζοηλεκτρονικές διατάξεις, ή σε γυάλινη ή κεραμική μήτρα έως την 21η Ιουλίου 2016. Η Επιτροπή έλαβε αίτηση για ανανέωση της εξαίρεσης αυτής σε σχέση με τις κατηγορίες 1 έως 7 και 10 πριν από την 21η Ιανουαρίου 2015, σύμφωνα με το άρθρο 5 παράγραφος 5 της οδηγίας 2011/65/ΕΕ. Επιπλέον, τον Νοέμβριο του 2014 η Επιτροπή έλαβε αίτηση σχετικά με μία νέα εξαίρεση (αίτηση αριθ. 2015-1) για τη χρήση του μολύβδου σε στοιχεία λεπτής μεμβράνης για ηλεκτρονικούς αισθητήρες όπως οι πυροηλεκτρικοί αισθητήρες ή οι πιεζοηλεκτρικοί αισθητήρες, εφαρμογή η οποία καλύπτεται από το σημείο 7(γ)-Ι. Κατά τη διάρκεια των διαβουλεύσεων με τα ενδιαφερόμενα μέρη που ακολούθησε, συμφωνήθηκε με τον αιτούντα να αξιολογηθεί η αίτηση εξαίρεσης 2015-1 στο ευρύτερο πλαίσιο της εξαίρεσης 7(γ)-Ι.
            
         
               (3)
            
            
               Στα κεραμικά υλικά ο μόλυβδος προσδίδει ειδικές διηλεκτρικές, πιεζοηλεκτρικές, πυροηλεκτρικές, σιδηροηλεκτρικές, ημιαγωγικές, μαγνητικές ιδιότητες σε ευρύ φάσμα χρήσεων όσον αφορά τις θερμοκρασίες, τις τάσεις ή τις συχνότητες. Στο γυαλί ο μόλυβδος προσδίδει πολύ σημαντικές ιδιότητες, όπως είναι η μείωση του σημείου τήξης και του σημείου μαλάκυνσης, η βελτίωση της επεξεργασιμότητας, της μηχανικής κατεργασιμότητας και της χημικής σταθερότητας, και άλλες. Το γυαλί που περιέχει μόλυβδο μπορεί να χρησιμοποιηθεί σε ευρύ φάσμα εφαρμογών, μεταξύ των οποίων είναι η μόνωση, η προστασία, η αντοχή, η συγκόλληση και η ερμητική σφράγιση.
            
         
               (4)
            
            
               Σήμερα, η υποκατάσταση ή η εξάλειψη του μολύβδου από το γυαλί και/ή από τα κεραμικά υλικά εξακολουθεί να είναι επιστημονικά ή τεχνικά ανέφικτη.
            
         
               (5)
            
            
               Δεδομένου ότι, για τις σχετικές εφαρμογές στις κατηγορίες 1 έως 7 και 10, δεν είναι διαθέσιμες αξιόπιστες εναλλακτικές λύσεις ούτε είναι πιθανόν να κυκλοφορήσουν στην αγορά στο άμεσο μέλλον, η ανανέωση της εξαίρεσης με περίοδο ισχύος έως την 21η Ιουλίου 2021 είναι δικαιολογημένη, ενώ, αντιθέτως, η μικρής σημασίας διαφοροποίηση στη διατύπωση και η συντομότερη περίοδος ισχύος θα μπορούσε να επιφέρει περιττή διοικητική επιβάρυνση. Για να αποφευχθεί η αλληλεπικάλυψη των πεδίων εφαρμογής των εξαιρέσεων εντός του παραρτήματος III της οδηγίας 2011/65/ΕΕ, με την προτεινόμενη διατύπωση γίνεται σαφές ότι οι εφαρμογές που καλύπτονται από την εξαίρεση 34 αποκλείονται από την εξαίρεση 7(γ)-Ι. Για τις άλλες κατηγορίες πλην των κατηγοριών 1 έως 7 και 10, η υφιστάμενη εξαίρεση ισχύει σύμφωνα με τις περιόδους ισχύος που ορίζονται στο άρθρο 5 παράγραφος 2 δεύτερο εδάφιο της οδηγίας 2011/65/ΕΕ.
            
         
               (6)
            
            
               Συνεπώς, η οδηγία 2011/65/ΕΕ θα πρέπει να τροποποιηθεί αναλόγως,
            
         ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
   Άρθρο 1
   Το παράρτημα III της οδηγίας 2011/65/ΕΕ τροποποιείται σύμφωνα με το παράρτημα της παρούσας οδηγίας.
   Άρθρο 2
   1.   Τα κράτη μέλη εγκρίνουν και δημοσιεύουν, το αργότερο την 30 Ιουνίου 2019, τις νομοθετικές, κανονιστικές και διοικητικές διατάξεις που είναι αναγκαίες για τη συμμόρφωση με την παρούσα οδηγία. Ανακοινώνουν αμέσως στην Επιτροπή το κείμενο των εν λόγω διατάξεων.
   Εφαρμόζουν τις διατάξεις αυτές από την 1η Ιουλίου 2019.
   Οι διατάξεις αυτές, όταν θεσπίζονται από τα κράτη μέλη, αναφέρονται στην παρούσα οδηγία ή συνοδεύονται από παρόμοια αναφορά κατά την επίσημη δημοσίευσή τους. Οι λεπτομερείς διατάξεις για την αναφορά αυτή καθορίζονται από τα κράτη μέλη.
   2.   Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
   Άρθρο 3
   Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
   Άρθρο 4
   Η παρούσα οδηγία απευθύνεται στα κράτη μέλη.
   
      Βρυξέλλες, 27 Φεβρουαρίου 2018.
      
         
            Για την Επιτροπή
         
         
            Ο Πρόεδρος
         
         Jean-Claude JUNCKER
      
   
   
      (1)  ΕΕ L 174 της 1.7.2011, σ. 88.
   
      ΠΑΡΑΡΤΗΜΑ
      Στο παράρτημα III της οδηγίας 2011/65/ΕΕ, το σημείο 7(γ)-Ι αντικαθίσταται από το ακόλουθο κείμενο:
      
         
                     «7(γ)-I
                  
                  
                     Ηλεκτρικά και ηλεκτρονικά κατασκευαστικά στοιχεία που περιέχουν μόλυβδο σε γυαλί ή κεραμικό πλην των διηλεκτρικών κεραμικών πυκνωτών, π.χ. πιεζοηλεκτρονικές διατάξεις, ή σε γυάλινη ή κεραμική μήτρα
                  
                  
                     Ισχύει για τις κατηγορίες 1-7 και 10 (εκτός από τις εφαρμογές που καλύπτονται από το σημείο 34) και λήγει στις 21 Ιουλίου 2021.
                     Για τις κατηγορίες 8 και 9 εκτός από τα ιατροτεχνολογικά προϊόντα για διάγνωση in-vitro και τα βιομηχανικά όργανα παρακολούθησης και ελέγχου λήγει στις 21 Ιουλίου 2021.
                     Για τα ιατροτεχνολογικά προϊόντα για διάγνωση in-vitro της κατηγορίας 8 λήγει στις 21 Ιουλίου 2023.
                     Για τα βιομηχανικά όργανα παρακολούθησης και ελέγχου της κατηγορίας 9 και για την κατηγορία 11 λήγει στις 21 Ιουλίου 2024.»